Objava zahtjeva za upis naziva u skladu s člankom 50. stavkom 2. točkom (b) Uredbe (EU) br. 1151/2012 Europskog parlamenta i Vijeća o sustavima kvalitete za poljoprivredne i prehrambene proizvode

(2020/C 172/07)

Ova je objava temelj za podnošenje prigovora na zahtjev u skladu s člankom 51. Uredbe (EU) br. 1151/2012 Europskog parlamenta i Vijeća (1) u roku od tri mjeseca od datuma ove objave.

JEDINSTVENI DOKUMENT

„Akasztói szikiponty”

EU br.: PDO-HU-02410 – 15.2.2018.

ZOI (X) ZOZP ()

1. Ime(na)

„Akasztói szikiponty”

2. Država članica ili treća zemlja

Mađarska

3. Opis poljoprivrednog ili prehrambenog proizvoda

3.1. Vrsta proizvoda

Razred 1.7. Svježa riba, mekušci i rakovi te proizvodi dobiveni od njih

3.2. Opis proizvoda na koji se odnosi naziv iz točke 1.

„Akasztói szikiponty” varijetet je vrste šarana (Cyprinus carpio L.) koja se uzgaja isključivo od klasificiranog mađarskog i državno priznatog varijeteta, a prodaje se živ, svjež, rashlađen ili smrznut te s najmanje dva, odnosno najviše pet ljeta starosti.

Kada se utvrđuje starost ribe, računaju se ljeta koja su protekla od proljetnog mriješćenja do listopada godine koja je u pitanju.

„Akasztói szikiponty” ima izduženo tijelo sivkaste zlatno-žute boje i svijetlo narančaste peraje.

Težina ribe (žive vage):

— dva ljeta starosti: između 1,5 i 2 kg,

— tri ljeta starosti: između 2 i 3,5 kg,

— četiri ljeta starosti: između 3,5 i 6 kg,

— s pet ljeta starosti može postići težinu od 6 do 8 kg.

U nastavku su navedena svojstva kvalitete šarana „Akasztói szikiponty”.

Meso šarana „Akasztói szikiponty” ima sljedeća kemijska svojstva: 25–30 % suhe tvari, 17–23 % bjelančevina, 5–12 % masti.

Meso šarana „Akasztói szikiponty” ima sljedeća organoleptička svojstva:

— boja: svijetlo ružičasta do blijedo crvenkasta,

— miris: jasan, ugodan, pomalo slan, podsjeća na glineni pijesak,

— okus i konzistencija: riblje meso čista okusa, slojevita, mesnata i čvrsta tekstura, nizak udio masti.

3.3. Hrana za životinje (samo za proizvode životinjskog podrijetla) i sirovine (samo za prerađene proizvode)

Hrana za ribe sastoji se od prirodne i koncentrirane hrane.

Prirodna hrana za ribe sastoji se od organizama koji žive u ribnjacima smještenima u utvrđenom zemljopisnom području i predstavlja od 40 do 50 % ukupne hrane. Prirodna hrana za ribe uključuje zooplankton, kolnjake (rotifere), veslonošce, rašljoticalce (Cladocera), glibnjače (Tubifex), trzalce (Chironomidae) i druge ličinke kukaca koji su prirodno prisutni u ribnjacima. Ti organizmi šaranu osiguravaju unos bjelančevina.

Koncentrirana hrana iz zemljopisnog područja, kao što su kukuruz, prosijana zrnja kukuruza, pšenica, prosijana zrnja pšenice, pšenoraž, raž, grašak i sirak, može se ribama davati u usitnjenom ili prosijanom obliku, bilo zasebno ili u smjesi. Koncentrirana hrana predstavlja od 50 do 60 % ukupne hrane i pruža ribama energiju potrebnu za preživljavanje.

Samo u razdoblju između svibnja i listopada nakon mriješćenja (prvoga ljeta starosti) ribljem se pomlatku može davati dopunska hrana prirodnog podrijetla bez GMO-a, ali joj količina ne smije premašiti 30 % ukupne hrane. Ova se posebna dopunska hrana daje isključivo ribama jednoga ljeta starosti da zadovolji njihovu ukupnu potrebu za bjelančevinama ako količina bjelančevina koju osiguravaju prirodni organizmi nije dovoljna za njihovu dob. Budući da se ova posebna, cjelovita i dopunska hrana ne može u potpunosti dobiti od sastojaka sa zemljopisnog područja, hrana potječe izvan zemljopisnog područja.

Ukupni godišnji udio hrane sa zemljopisnog područja:

— kada je riba stara jedno ljeto: najmanje 70 %,

— kada je riba stara od dva do pet ljeta: 100 %.

Budući da se svojstva šarana „Akasztói szikiponty” razvijaju za drugoga ljeta starosti, njihova prehrana tijekom prvoga ljeta starosti ne utječe na svojstva konačnog proizvoda.

3.4. Posebni koraci u proizvodnji koji se moraju provesti u identificiranom zemljopisnom području

Cijeli ciklus proizvodnje šarana „Akasztói szikiponty” provodi se u općinama Akasztó i Dunatetétlen.

3.5. Posebna pravila za rezanje, ribanje, pakiranje itd. proizvoda na koji se odnosi registrirani naziv

—

3.6. Posebna pravila za označivanje proizvoda na koji se odnosi registrirani naziv

Logotip proizvoda u boji mora se nalaziti na pakiranju i biti promjera najmanje 3 cm. Okrugli logotip plavoga je ruba. Gornji dio sadržava naziv „Akasztói szikiponty”, a donji dio internetsku adresu skupine koja podnosi zahtjev. U središtu logotipa dominira motiv ribe sivkasto zlatno-žute boje, dok je u pozadini prikazano sunce, voda i rogoz. Nositelji prava mogu se koristiti logotipom proizvoda bez ograničenja.

4. Sažeta definicija zemljopisnog područja

„Akasztói szikiponty” proizvodi se u općinama Akasztó i Dunatetétlen.

5. Povezanost sa zemljopisnim područjem

„Akasztói szikiponty” [slani šaran iz općine Akasztó] mrijesti se, uzgaja i tovi u ribnjacima srednje i velike veličine (0,1–45 ha) kružnih nasipa koji su smješteni na slanim ravnicama pokraj Nacionalnog parka Kiskunság u regiji Kiskunság (Mala Kumanija) između Dunava i Tise. Ukupna površina ribnjaka iznosi približno 400 hektara (ha). Slane ravnice, koje trenutačno uživaju zaštićeni status, nastale su uglavnom nakon regulacije Dunava, čime je izmijenjen tok podzemnih voda. Iznimno slano tlo koje se zbog nataložene soli ljeti bijeli ono je što daje geološku i geomorfološku vrijednost zaštićenim područjima.

Na tim su slanim tlima napravljeni ribnjaci. U razrijeđenom obliku većina se slanog minerala trona ispire pri isušivanju prve vode ribnjaka, ali riba zadržava blagi miris svježe soli.

U slanim ribnjacima napravljenima za uzgoj riba podzemni se sloj sastoji od tankog, kompaktnog glinenog pijeska s tek nekoliko centimetra debelim slojem plodnog mulja. Prosječna dubina ribnjaka iznosi 70–80 cm. Posljednjih pedeset godina prosjek godišnje količine sunca na zemljopisnom području prelazi 2 000 sati, što znači da se plitki ribnjaci brže zagrijavaju i biološka proizvodnja nastupa ranije u usporedbi s dubljim ribnjacima.

Čist okus mesa šarana „Akasztói szikiponty”, njegov jasan, ugodan i pomalo slan miris koji podsjeća na glineni pijesak te boja peraja rezultat su prirodnog okruženja, dok su tekstura mesa i nizak udio masti posljedica ljudskog čimbenika, odnosno znanja i iskustva uzgajivača riba. Ti elementi zajedno ovaj proizvod čine jedinstvenim.

U plitkim ribnjacima ribe brže pronalaze prirodnu hranu, što im omogućava bržu regeneraciju i ujednačeniji razvoj u odnosu na dublje ribnjake. Vitamini, aminokiseline i prirodne životinjske bjelančevine iz organizama kojima se ribe hrane (prirodna hrana) imaju ključnu ulogu u razvoju šarana „Akasztói szikiponty”.

Sjeverni vjetrovi koji prevladavaju na tom zemljopisnom području često uzburkaju vodu plitkih ribnjaka sve do dna. Zbog toga ne može doći do toplinske stratifikacije, a dotok kisika na dnu ribnjaka pogoduje i razlagačima. Time se sprečava proizvodnja ostataka digestije, a samim time meso šarana „Akasztói szikiponty” nije neugodnog mirisa niti sadržava tvari nepovoljne za okus. Miris mesa podsjeća na glineni pijesak, a slanost vode daje mu blago slanu notu.

Važno je istaknuti i poveznicu između boje šarana „Akasztói szikiponty” i dna ribnjaka jer su ribe u potpunosti usklađene s bojom dna. „Akasztói szikiponty” razvio je karakterističnu sivkastu zlatno-žutu boju i narančaste peraje kao prilagodbu na glineno-pješčano dno ribnjaka svijetle boje.

Međutim, kvaliteta šarana „Akasztói szikiponty” ne može se pripisati samo iznimnim svojstvima prirodnog okruženja, već je i rezultat lokalnih tradicija i tehnika uzgoja riba.

Početkom 2000-ih, zahvaljujući postojećem lokalnom stručnom znanju i stečenim godinama iskustva, usavršena je tehnologija za iskorištavanje posebnih uvjeta u ribnjacima koji su na lokalnim slanim tlima izgrađeni za proizvodnju ribe krtog mesa s niskim udjelom masti. U skladu s tehnologijom, težina ribe i temperatura vode upotrebljavaju se za određivanje količine koncentrirane hrane koju je potrebno dati ribama u postotku tjelesne težine da bi se održala krtost mesa i nizak udio masti. Ribama je osigurano obilje prirodne hrane jer se svaki ribnjak za uzgoj redovno opskrbljuje organskim gnojivom.

Za proizvodnju kilograma mesa šarana „Akasztói szikiponty” potrebna su dva kilograma koncentrirane hrane, dok stručna literatura propisuje četiri do pet kilograma za uzgoj običnog šarana. Zalihe koncentrirane hrane brzo se potroše u ribnjacima koji su smješteni u zemljopisnom području (za četiri do šest sati) te se ribama uslijed toga povećaju želuci. U razdoblju od 18 sati do idućeg hranjenja moraju same pronaći prirodnu hranu u ribnjaku. Međutim, to zahtijeva puno plivanja. Intenzivnim kretanjem „Akasztói szikiponty” postiže mišićni tonus i sprečava rast masnih slojeva. Koncentrirana hrana s visokim sadržajem škroba osigurava ribama potrebnu energiju za kretanje, a prirodna im hrana pruža bjelančevine potrebne za proizvodnju ribljeg mesa. Zahvaljujući intenzivnom neprekidnom kretanju i koncentriranoj prehrani koja se temelji na potrebnoj metaboličkoj energiji, „Akasztói szikiponty” održava mišićnu masu te će samim time i njegovo meso imati vrlo nizak udio masti (5–12 %) i slojevitu, mesnatu teksturu.

Jedinstvena kvaliteta šarana „Akasztói szikiponty” rezultat je i značajnog smanjenja ciljnih vrijednosti veličine populacije koje su opće prihvaćene u stručnoj literaturi. Prilagođene lokalnim zemljopisnim uvjetima, vrijednosti su dorađene za potrebe proizvodnje na temelju prirodnog prinosa. Prirodna hrana prisutna u ribnjaku predstavlja glavni izvor bjelančevina za šarana. Stoga je glavna zadaća tijekom ciklusa proizvodnje održati stanje koje osigurava udio bjelančevina u mesu i optimalan rast riba kao jedan od temeljnih razloga njegova čistog i bogatog okusa. Na temelju rezultata tjednih provjera planktona i dvotjednih testnih ulova lokalni stručnjaci prilagođavaju parametre proizvodne tehnologije, osiguravaju dodatne hranjive tvari, prorjeđuju broj riba ili prilagođavaju doziranje hrane da bi dugoročno održali nizak udio masti u mesu ribe, od 5–12 %.

„Akasztói szikiponty” uzgaja se u gotovo izvornim prirodnim uvjetima, a istraživanja pokazuju da je glavno svojstvo mesa, odnosno udio masti, vrlo slično onom divljeg šarana koji živi u prirodnim vodnim tijelima. Udio masti u šarana koji žive u prirodnim uvjetima iznosi od 5 do 10 %, a u riba koje se uzgajaju u drugim područjima može biti i od 15 do 20 %.

Jedinstvena svojstva šarana „Akasztói szikiponty” rezultat su značajki lokacije proizvodnje, prehrane koja se temelji na potrebnoj metaboličkoj energiji i jedinstvene proizvodne tehnologije te ga izdvajaju od šarana uzgojenih u drugim područjima.

Upućivanje na objavljenu specifikaciju proizvoda

(članak 6. stavak 1. drugi podstavak ove Uredbe)

https://gi.kormany.hu/foldrajzi-arujelzok

(1) SL L 343, 14.12.2012., str. 1.